**Skolebehovsplan**

**Høringsuttalelse fra Samarbeidsutvalget ved Tinntjønn skole**

Samarbeidsutvalget (SU) har hatt en prosess med de involverte partene, elever, foresatte og ansatte ved Utdanningsforbundet. SU har videre diskutert høringen over flere møter og konkludert med at vi ønsker å gi vår uttalelse samlet:

**Samarbeidsutvalget ved Tinntjønn skole mener:**

**Vi må beholde skolen slik den er i dag, og heller styrkes for å møte de fremtidige behovene for barn og unge i kommunen.**

**Tinntjønn oppleves som en god og trygg skole, og vi ønsker ikke å slås sammen med Tangvall skole. En sammenslått skole vil kunne ha mellom 1000 – og 1200 elever.**

**Vi oppfatter:**

* Elevene ønsker i all hovedsak å beholde skolen som i dag.
* Elevene på Tinntjønn skole opplever i dag en trygg skole med gode klassemiljøer. Vi er ikke for mange elever per klasse, men heller ikke for få. Det gjør at vi blir trygge på hverandre, det oppleves trygt å presentere faglig innhold i klasserommet og det er lettere å få en nær relasjon til lærerne.
* Elevene vil ikke ha for mange lærere man må forholde seg til.
* Det er også en del elever hos oss som oppgir at de synes det virker utrygt med en for stor skole med veldig mange elever. Vi kjenner hverandre godt, og det gjør at vi får gode klasse- og læringsmiljø her hos oss. Vi er få nok til å enkelt kunne gjennomføre arrangementer for hele trinn, samt hele skolen. Vi opplever også at vi har gode lærere her på Tinntjønn, som lærer bort på varierte og spennende måter.
* Vi har i dag en skole med store klasserom som er plassert på forskjellige paviljonger. Dette skaper godt inneklima og vi opplever ro uten å bli forstyrret hvis andre klasser på andre trinn gjør noe som er litt annerledes en dag.
* Vi har også en nærhet til naturen som er svært gunstig. Vi benytter naturen og området rundt skolen i undervisningen. Vi har også et splitter nytt skolekjøkken som mange elever gleder seg til å ta i bruk.
* På Tinntjønn oppgir noen elever at de skulle ønske at uteområdet var noe mer spennende, i form av flere «leke-installasjoner» i skolegården.
* Noen ønsker også å kunne gå på en skole som ligger mer sentralt og med kortere avstand til butikk, senter og andre liknende tilbud. Noen skulle også ønske større valgmuligheter med tanke på fremmedspråk og valgfag, noe som en større skole potensielt ville kunne tilby.

**Skolevei i dag.**

* Mange elever er veldig fornøyde med å ha en kort og trygg skolevei. De som bor nærme skolen synes det er bra å kunne gå til skolen uten å bruke for mye tid på skoleveien. De håper at fremtidens skole også kan ligge i nærområdet til elevene.
* Elevene ønsker seg en skole med kort skolevei og natur i nærområdet. Mange ønsker å gå på skole med venner de har i sitt nærområde, samt ikke måtte stå opp tidligere for å ta skolebuss til en skole som ligger lengre unna.

**Vi stiller spørsmål ved:**

* Er den foreslåtte besparelsen er tilstrekkelig til å rettferdiggjøre de negative konsekvensene dette vil ha for nærmiljøet, elevenes trivsel og læring. Skolen er et samlingspunkt i mange arenaer, og med forventet befolkningsvekst og en økning i antall barn i vestre Søgne, er det avgjørende at Tinntjønn skole bevares og heller styrkes for å møte fremtidige behov?
* Den enkelte skolen skal imøtekomme den enkelte elevs behov. Klarer den fremtidige skolestrukturen dette?

**Foresatte og ansatte stiller seg samlet bak:**

Tinntjønn skole har et godt, trygt og mindre skolemiljø hvor tilnærming til grupperinger for elever med skolevegring kan gjøres skånsomt. Skolen er også omkranset av naturnære og rolige omgivelser.

1. **Skoleporten:**

En samarbeidssatsing om bekymringsfullt skolefravær på Tinntjønn Skole.

Skoleporten er et tilbud til elever med skolevegring og deres foresatte. Per dags dato er det 17 elever fra kommunen og andre steder i landet.

Vi ser at det er stadig økende innsøking til Skoleporten fra hele kommunen. Vi ser at dette avlaster andre skoler, og gir et helhetlig og faglig sterkt tilbud. Hvis hver skole skulle imøtekomme den enkelte elevs behov på den enkelte skolen, ville det bli samlet sett bli meget dyrt for kommunen.

Det eksisterer et flerfaglig samarbeid, på tvers av etater, blant annet med et foreldrepanel, pedagoger, miljøarbeidere, ABUP, PPT, og et 2-årig forskningsprosjekt via UIA som kan være med på å øke kunnskapen, skape gode metoder og modeller rundt et bekymringsfullt økende skolefravær nasjonalt.

## **Søgne er i stor vekst**

Vest i Søgne er det regulert og vedtatt bygging av rundt 1500 nye boenheter i områdene Leireheia, Ausvigheia og Kjellandsheia, hvorav ca. 300 allerede er oppført. Dette vil føre til en befolkningsøkning på ca 3150 innbyggere, basert på et forholdstall på 2,1 fra faktiske tall i Vedderheia. Området tiltrekker seg i stor grad barnefamilier og nyetablerte, noe som betyr at elevtallet i disse områdene vil øke betraktelig i årene fremover, noe rapporten "Elevtallsprognose \_1\_2023" vil plansone 24, Lunde bekrefter.

Plansone 24 vil oppleve en markant vekst i antall barn i alle aldre. For aldersgruppen 13-15 år forventes det en økning fra 207 barn i 2024 til 233 i 2034. Å legge ned Tinntjønn skole i lys av denne utviklingen vil være uklokt, da det vil svekke det lokale skoletilbudet for en voksende yngre befolkning.

## **Samarbeid og skolens resultater**

Elevene ved Tinntjønn skole scorer bedre enn landssnittet og resten av kommunen både når det gjelder læringskultur (elevundersøkelse 23/24 3,9% mot 3,6%) og mobbing (elevundersøkelsen 4,5% mot landssnitt på 12,2%).

Tinntjønn ligger over liknende skoler i flere år og har et snitt på 43,3 grunnskolepoeng.

## **Skolens størrelse**

Hvis Tinntjønn og Tangvall skole slås sammen vil vi bli den største skolen i kommunen med ca 1200 elever. En del av disse elevene vil være på videregående skole på Tangvall og selv om de har friminutt på forskjellige tidspunkt, vil de møtes på noen tidspunkt.

De har felles kantine og bibliotek, vi stiller også spørsmål ved idrettshallen som skal kunne romme 1200 elver fordelt utover uka.

## **Gode bygninger og lite vedlikehold av skolen**

Skolen er meget godt vedlikeholdt, og med ekstremt lite hærverk. Det er få, om noen vedlikeholdsbehov på en velfungerende fin skole.

Høsten 2024 fikk vi nytt skolekjøkken.

Vi oppfordrer dere politikere gjør en mer grundig jobb før dere vedtar nedleggelse av en skole med gode resultater og som er i god teknisk stand.

På vegne av Samarbeidsutvalget ved Tinntjønn skole

**Jarle Langeland**

Rektor | Tinntjønn skole

**Mobil.:** (+47) 95 90 14 00| Sentralbord (+47) 38 07 50 00

**E-post:** jarle.langeland@kristiansand.kommune.no

